398 [Xp] Christus

Secundum Augustinum, *De vera sermone* 3, c. 3, aliam significationem habet[[1]](#endnote-1) Jesus, aliam Christus. Cum tamen sit vnus Jesus Christus et saluator noster, Jesus proprium nomen est illi. Christus autem nomen est sacramenti. Quomodo si dicatur propheta, sacerdos. Sic Christus commendatur ut vnctus. Vnde quis est mendax nisi is qui negat quod Jesus non est Christus. De isto predixit prophetice, Tre. 4[:20]: *Christus Dominus, in peccatis nostris, captus est cui diximus: In umbra tua vivemus in gentibus*. Modus autem quo Christus captus est in peccatis nostris. Similis est modo quo Codrus rex Atheniensis occisus est.

De quo, vide supra capitulo [379] Victoria.

Sic cum diu fuisset bellum inter genus humanum et demones, responsum est per prophetas quod ille populus vinceret cuius rex moreretur in bello. Sed Christus malens mori quam quod populus, suspensus vinceretur. Apparuit in habitu pauperis, quia si Judei eum in proprio habitu venientem, *cognouissent numquam* quasi *Dominum glorie crucifixissent*, 1 Cor. 2[:8]. Et propter hoc habitu inuentus est ut homo, Joan. 19[:34] quem sic apparentem, *unus militum lancea latus ejus* perforauit*.* Et ex tunc vicit quilibet fidelis Christianus turbas demonum. Hic dicit Valerius Maximus, *De gestis memorabilibus*, quod exitus Athenienses Codrum deificare voluerunt. Sed de multis est sicut narratur in *Historia Romana*,quod Romani dummodo erant gentiles noluerunt colere Christum tanquam Deum eo quod pauper erat. Et tamen eo magis debuerant. Eum coluisse cum propter nos. Egenus factus fuisset cum tamen esset diues. Vnde et figuratus est, 3 Reg. 22[:30] per Achab de quo legeri quod *rex Israel mu*- /f. 125ra/ *tauit habitum et ingressus est bellum.* Et sic pugnando vsque ad vesperam mortuus est. Causa huius belli fuit quod Syri iniuste tenuerant Ramoth Galaad contra regem Israel cuius et ipsa civitas erat. Sic commisit Christus bellum contra diabolum propter genus humanum, quod ipse iniuste possedit in quo et ipse Christus mortus est. Nota hic narrationem magni Dionisii *Ad Demophilum* de visione Carpi. Vnde dicit Augustinus, *De duodecim abusionibus*, c. vltimo, non simus sine Christo in hoc tempore transitorie, nec Christus sit sine nobis in futuro. Vnde Ambrosius, libro *De virginitate*, dicit de Christo, si vulnus habes, medicus est. Si febribus estuas, fons est. Si iniquitate grauaris, justitia est. Si auxilio eges, virtus est. Si mortem times, vita est. Si tenebras fugis, lux est. Si cibum queris, alimentum est. Si celum desideras, via est.

¶ De morte vero Christi, quo ad nostram vtilitatem, dicitur Joan. 12[:24]: *Nisi granum frumenti cadens in terram, mortuum fuerit.* Sic fuit de Christo qui dum solus vixit, erat cum modico fructu, sed ipso mortuo de vna radice pulularunt multi rami. Vnde Exod. 1[:7] legitur quod Joseph mortuo, *Filii Israel creverunt, et quasi germinantes multiplicati sunt* et *impleverunt terram*. Quod exponens Origenes, dicit antequam moreretur noster Joseph, qui venditus est triginta argenteis ab uno de fratribus suis, pauci fuerunt ex filiis Israel. Cum vero mortuus multiplicatus est populus fidelium.

Item, Christus in aduentu suo attulit homini bona multa quia in necessitate sua exordium leticie, Luc. 2[:10-11]: Annuncio *vobis gaudium magnum*, *quia natus est vobis hodie Salvator, qui est Christus Dominus*. Et Matt. 1[:16]: *Jacob genuit Joseph virum Mariae, de qua natus est* ille, *qui vocatur Christus.* Psal. [131:17]: *Paravi*, per spiritum, *lucernam*, id est, Maria, Christo meo.

Secundo, in conuersatione speculum misericordie, sicut aquila prouocat pullos, Rom. [15:7]: *Suscipite invicem*, condonando, *sicut Christus suscepit vos in honorem Dei*.

Tercio, in predicacione documentum sapientie, sicut sol circuiens terram diffundat claritatem, Rom. 15[:5-6]: *Deus autem patientiae* dator *det vobis idipsum sapere in alterutrum*, id est, quod vnus sapit de Deo, alterutrum sapiat, scilicet, *Jesum Christum*, id est, doctrinam Christi, *ut unanimes*, etc.

¶ Quarto, in tribulatione exemplum patientie et innocentie, sicut pictor tradit discipulo. Exemplum pingendi, 1 Pet. 2[:21]: *Christus passus est pro nobis*, scilicet, opprobria et verbera, *vobis relinquens exemplum* *ut sequamini*.

¶ Quinto, in morte precium redempcionis non pocius voluit mori quam non pacificare, [1] Tim. 2[:5-6]: *Unus et mediator Dei et hominum homo Christus Jesus, qui dedit redemptionem semetipsum pro omnibus*. Dan. 9[:26]: *Post hebdomades* *sexaginta duas*[[2]](#endnote-2) *occidetur Christus.* [2] Cor. 5[:14]: *Pro omnibus mortuus est*.

Sexto, in resurrectione inicium immortale uite, 1 Cor. 15[:20]: *Christus resurrexit primitiae dormientium*.

Septimo, remuneratione premitie glorie perfecte, Col. 3[:3-4]: *Mortui enim estis*, id est, proprie vocati, *et vita vestra abscondita est cum Christo in Deo*, per amorem eius. *Cum* autem *Christus apparuerit, tunc et vos apparebitis cum* eo *in gloria.*

1. habet ] *add*. Christus F.128. [↑](#endnote-ref-1)
2. sexaginta duas ] Vulgate *corr*. Septuaginta F.128. [↑](#endnote-ref-2)